A Tanács 462/96/EK rendelete
(1996. március 11.)
a Jugoszláv Szövetségi Köztársasággal (Szerbia és Montenegró), a Horvát Köztársaságnak az ENSZ által védett övezeteivel és a Bosznia és Hercegovina Köztársaságnak a boszniai szerb erők ellenőrzése alatt álló területeivel fenntartott gazdasági és pénzügyi kapcsolatok megszakításáról szóló 990/93/EGK és 2471/94/EK rendelet felfüggesztéséről, valamint a 2472/94/EK és a 2815/95/EK rendelet hatályon kívül helyezéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 73g. és 228a. cikkére,
tekintettel az Európai Unióról szóló szerződés J. 2. cikke alapján a Jugoszláv Szövetségi Köztársasággal (Szerbia és Montenegró), valamint a boszniai szerbekkel folytatott kereskedelemben érvényesülő korlátozások felfüggesztése céljából a Tanács által elfogadott 1995. december 4-i közös álláspontra [1], amelynek felfüggesztésről az Egyesült Nemzetek Biztonsági Tanácsának 1022. (1995) határozata határozott,
tekintettel a Bizottság javaslatára,
mivel az Egyesült Nemzetek Biztonsági Tanácsa, szem előtt tartva az érintett felek között a Bosznia és Hercegovina Köztársasággal kapcsolatban létrejött megállapodást, az 1022. (1995) határozatában a Jugoszláv Szövetségi Köztársasággal (Szerbia és Montenegró), a Horvát Köztársaságnak az ENSZ által védett övezeteivel és bizonyos feltételek teljesülése esetén a Bosznia és Hercegovina Köztársaságnak a boszniai szerb hadsereg ellenőrzése alatt álló területeivel fenntartott gazdasági és pénzügyi kapcsolatokban érvényesülő korlátozások felfüggesztéséről döntött;
mivel a Biztonsági Tanácsot értesítették, hogy a fent említett feltételek teljesültek;
mivel a Tanács már elfogadta a 990/93/EGK rendelet [2] felfüggesztéséről szóló 2815/95/EK rendeletet [3] a Jugoszláv Szövetségi Köztársasággal (Szerbia és Montenegró) kapcsolatban;
mivel az átláthatóság érdekében az Egyesült Nemzetek Biztonsági Tanácsa 1022. (1995) határozatát végrehajtó közösségi jogszabályokat egy mindenre kiterjedő közösségi okmányba kell foglalni, és ezért a 2815/95/EK rendeletet hatályon kívül kell helyezni,
ELFOGADTA EZT A RENDELETET:
1. cikk
(1) A 990/93/EGK és a 2471/94/EK rendeletet [4] a Tanács felfüggeszti.
(2) Amíg az (1) bekezdésben említett rendeletek felfüggesztése érvényben van, a tagállamok a törvénnyel összhangban azon rendeletek alapján zárolt vagy lefoglalt összes forrás és eszköz felszabadításáról rendelkezhetnek, feltéve hogy a követeléssel, zálogjoggal, elmarasztaló ítélettel vagy megterheléssel terhelt források vagy eszközök, vagy bármely, a vonatkozó tagállam törvényei vagy számviteli elvei szerint fizetésképtelennek bizonyult vagy tekintett személy, társulás, társaság vagy más jogi személy forrásai vagy eszközei zárolva vagy lefoglalva maradnak, amíg azokat a vonatkozó törvényeknek megfelelően fel nem szabadítják.
(3) A 2472/94/EK [5] és a 2815/95/EK rendelet hatályát veszti.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 1996. február 27-étől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. március 11-én.